**Славейкова награда 2017**

**Жури:**

**Акад. Иван Радев** – председател

**Доц. Йордан Ефтимов**

**Вера Христова**

**Снежанка Алексиева**

**Веселин Зидаров**

НАГРАДЕНИ ТВОРБИ

ПЪРВА НАГРАДА – НЕ СЕ ПРИСЪЖДА

ВТОРА НАГРАДА

**ЙОРДАН ПЕЕВ**

*ОТГОВОР НА ПИСМОТО НА ЛЕВСКИ*

*ДО МЕН В НОЩТА НА 18 СРЕЩУ 19 ФЕВРУАРИ*

Василе ,

писал си ми тази нощ,

че призори отново ще те бесят,

че свободата ни не струва грош

и е напразна Ботевата песен

от туй, което днеска си видял

в отечеството ни осиротяло,

където идеала тъне в кал,

и е безродно всякое начало.

Написал си ми също в този лист

как за пари тук всичко се продава

и друг Васил, прекръстил се Азис,

е идол на пияната държава.

Как днес Човекът не открива път

и как опрял до кокала е ножът.

Как вместо чужди, свои го дерат

и свалят не една, а седем кожи!

В очите на децата си съзрял

как алчния в злощастната родина

прогони техните, без капка жал,

с години да се блъскат по чужбина.

Усетил си на старците страха

как сам сами замръкват по селата

и как треперят нощем , и не спят,

че някой зъл ги дебне зад вратата.

Открих следи в писмото от сълзи

и четири въпросителни накрая,

но някак си привикнал на лъжи,

какво да ти отвърна днес, не зная…

Ех , Дяконе, чуй :

още е висок

и син като коприна небосвода

от твоя лъвски и чутовен скок,

направил ме завинаги свободен.

А ти, не бързай да увисваш пак!

Смъртта за никой не е повторима ,

но туй писмо от теб до мен е знак ,

че даже да си мъртъв – все те има!

ВТОРА НАГРАДА

**ИВАН ТЕНЕВ И АЛЕКСАНДЪР ПЕТРОВ**

*Е Л А !*

Ако мога за миг да изтрия,

всеки спомен, от който боли...

Ако мога за миг да се скрия,

от дъжда... Който тихо ръми –

под една звезда във небето,

или някой балкон във града...

Ще прошепна твоето име...

Ще ти кажа...

Ела...

Ако мога в едно огледало,

да открия един силует...

Ако краят е ново начало…

Eднопосочен билет…

Ще затворя очи в тишината

и във дългият миг самота

ще прошепна твоето име...

Ще ти кажа...

Ела...

По безкрайните улици бавно

се стопявам незнайно къде...

Под неонови лампи е синьо

и е тъжно всяко лице...

Виждам своите стъпки по пътя...

И една бледо-жълта луна...

Не заспивай... Едва полунощ е...

Не заспивай...

Ела...

ТРЕТА НАГРАДА

**ГЕОРГИ НИКОЛОВ**

*МЕТАФОРА, ГОЛЯМА КОЛКОТО РИБАТА*

*ОТ “СТАРЕЦЪТ И МОРЕТО”*

Дори да уловиш толкова голяма метафора

като рибата от „Старецът и морето”,

критиците-акули, разбиращи от маринистика

и мариноване на метафората,

ще я оглозгат до дума.

Както ще направят и другите рибари-поети,

упражняващи поетически туризъм в морето.

Въпреки че за да я уловиш,

си заложил за стръв сърцето си,

нищо няма да остане

от твоята метафора,

голяма колкото рибата в ”Старецът и морето”,

дори хрилете й – затихнала хармоника,

дори зрънце от хайвера й,

ни и перка – ветрило на сирена.

Но все пак можеш да се завърнеш от дрейфа в поезията

с един празен рапан,

който старецът е използвал като слухов апарат,

за да чуе въздишката на морето.

И ще знаеш като Хемингуей

как може да се самоубиеш по римски

с риба-меч.

ТРЕТА НАГРАДА

**ИВАН ВЪЛЕВ**

### *ЧИСТИЛИЩЕ*

„Когато умреш

няма да идеш в Ада,

заради всичко това,

което не направи“ –

казва старата циганка

с вечно димяща цигара,

седнала там, където изхвърлят

рибешките глави от пазара –

„няма да идеш в Ада,

а ще идеш на кино

и ще гледаш целия си живот

безброй много пъти

от начало до край,

докато разбереш,

че режисьорът всъщност

не ти е виновен“.

НАГРАДА НА ПУБЛИКАТА

**КАРЕН ОННИК БЕЙЛЕРЯН**

*ВРЕМЕТО, КОЕТО НИ ОСТАВА*

Винаги красиво като в сън,

едни очи, една усмивка,

една прекрасна утрин

и времето, което ни остава …

Слънцето огрява нашето легло,

кожата ти пак блести,

а миглите ти спират капчица сълза,

която се е появила след смеха …

Как искам този миг да трае вечно!

Да погаля твоята ръка

и да ти кажа, че това не свършва

за времето, което ни остава …

Как бих искал аз да имам време

да те докосна пак, да те целуна нежно,

да почувствам мириса на кожата ти

и да знам, че си с мене …

Една последна чаша вино,

един последен танц,

последен поглед върху тръпнещото тяло,

последен поглед в твоята душа …

За времето, което ни остава –

безкрайно малък миг от нашата съдба,

аз искам да ти кажа само, че

любовта не свършва със смъртта …

**ХРИСТО ТОДОРОВ**

*ЗОРА*

Нощна утопия

първи лъчи пронизват.

На хоризонта с древна ладия

огледални води танцуват.

По небесата - птици среброкрили

с алена багра искрят,

на фон от кадифени облаци

към оазис свещен се стремят.

И сякаш от теб омаяни,

в брега нежно се разбиват

игриви вълни, брилянтени -

хармония, спокоен кръговрат.

Живописно цвете на възродени мечти -

за младо сърце блян и копнеж.

Валс на щастие и бъдещи дни - ти

ме посипваш с на любов ароматен прашец.

А теменужната, сюблимна зора -

магичен спектакъл на нова надежда.

Съвършенство е твоята неповторима душа -

на съзнание прекрасно красива одежда.

**РАЛИЦА ЧОБАНОВА**

*ЕКЗОД*

Тревога! Тревога!

Сирена препуска.

Там в небосвода сърцето се пръска.

Тревога! Тревога!

Не виждайки нищо,

пропускат очи това що е лишно.

Сирени! Сирени!

Моля простете

страха ми и бягството в тая нощ тъмна.

Ще пищя и ще бутам

в празно пространство,

до момент на затишие в пропаст бездънна

Сирени! Сирени…

Недейте винете.

Аз просто ще падна.

Дълбоко.

Потъна.

Океан и морета не ще да познаят

човек ли поглъщат и дали ще се върна.

**ГАЛИНА ИВАНОВА**

*В ИСКРЕНОСТТА НА СЛЕДВАЩАТА НОТА*

Животът крие още много тайни

в искреността на следващата нота.

Концепции за пролетна сияйност,

гласувани без ни един глас "против".

Сюжети за стопени разстояния,

междучовешки близости и обич.

И как е важен разказът пространен

за лунен сърп, явил се в късна доба.

По този разказ вехнат лунатици,

будуват въпреки и независимо,

редуват пианисимо с фортисимо,

но пак остават предрешени птици.

Дъждът измива скръбното им в ириса,

без да разбира почерка на смъртите

и все по-слънчогледно се извърта

духът към слънцето - покой за да подири.

Нататък следват трайно вълноломите.

Те винаги в съня очакват някого.

Накрая в тях се доразбива мракът

и избледнява всеки нощен спомен.

И този кръг е прелест, без значение,

че всяко утро крие неизвестности.

По Божие всеблаго усмотрение

човек потъва в славееви песни,

прескача бездни, ръбове изглажда,

изгубва се и после се намира

единствено за да протоколира

как в стих и багри изгрев нов се ражда.

**НЕЛИ АНГЕЛОВА**

*БРЪТВЕЖ*

На еднаквото сме свикнали  
и щом се сблъскаме с различното,  
много лесно го обикваме  
много трудно го обичаме.  
Но поисках те,   
защото си различен.  
Различно е, защото го поисках.  
Недей да търсиш смисъла във всичко…  
обикнах те и без да има смисъл.

И ще прося във ъгъла   
твойта луда любов -

незрима, безмълвна..   
и щом си готов…  
Смирено те моля, за мен отдели  
искра от съзвездието в твоите очи.

И тази искрица не ми я отнемай.  
Недей я гаси и дочуй моя зов  
скрит във грешна поема…  
Не ща да променям  
глаголното време  
на тази любов.

**АТАНАС ЯНЕВ**

*В РЪЦЕТЕ ТИ ПОДИРИХ ПРИСТАН ТИХ*

В ръцете ти подирих пристан тих

сред бурите от болка

и тревога.

За друга – обич тъй и не спестих

и да спестя –

не мисля, че ще мога.

В очите ти се губех и намирах,

и раждах се отново,

и умирах.

И пак възкръсвах от сумрака гъст

с надеждата, че ти

не си далече…

И бях Иисус, макар да нямах кръст,

но имах теб, а теб…

те няма вече.

Но нямах теб, а теб… те има вече –

и съм Иисус, макар да

нямам кръст.

С надеждата, че ти не си далече,

аз пак възкръсвам

от сумрака гъст.

В очите ти се губя и намирам,

и раждам се отново,

и умирам.

За друга – обич тъй и не спестих

и да спестя –

не мисля, че ще мога.

Сред бурите от болка

и тревога

в ръцете ти подирих пристан тих.

**ХРИСТИЯНА АНГЕЛОВА**

**\* \* \***

Имам си мечта безразсъдна,

тя е тебе да сбъдна.

Взирах се сляпо в нощта,

ровех дълбоко в мойта душа.

Там невикани спомени зовяха,

изведнъж очите ти пред мен запламтяха,

и една крива усмивка, малко смътна,

случайна, съдбовна среща крайпътна.

Забързана препънах се, не зная как,

прекрачвайки изтрития от грижи праг.

Изтърсих мислите си в миг от плен,

тогаз съзрях те, беше ти пред мен.

Мислеха ме за непоправимо наивна,

а ти ми дари мъничка, кожена гривна.

Смехът ми заля света безметежно

и ти се усмихна вяло, някак си... нежно.

Вървяхме по улиците пусти, неугледни,

изпратиха ни с въздишка лъчите предпоследни.

Споделяхме изцяло този дар- радостта,

не можехме да пуснем от нас младостта.

Беше кратък миг, мимолетен,

а и имах вече билет, самолетен.

Още утре трябваше да замина,

от вече далечната за мене родина.

Но вярвам ще дойде утрин уханна,

ще бъде пролет задъхано ранна.

Тогава усмивката ми до теб ще цъфти

и улична музика навред ще ехти.

Ще потънеш унесен в малкия ни океан,

позволявайки си да бъдеш нежно огрян

от пробудената с трепети муза,

запечатвайки сърцето си върху моята буза.

Имам си мечта безразсъдна

и тя е тебе да сбъдна.

Никога не те отмечтах.

Издълбоко те изживях.

**РАЙНА КАЦАРОВА**

\* \* \*

Доведена   
като заложница в харем  
за тебе сляпа бях   
от много време.  
А "трябва "   
знаеш,  
за една жена   
е най-отчайващото бреме.

Но ти тревожно пропълзя.  
Но ти се вля във моите вени.  
Не можех да не виждам след това,  
защото  
вече   
беше   
станал   
част от мене.  
Погледнах те   
с твоите очи,   
и с твоето сърце   
се влюбих в тебе.  
Дори реших да ти простя,   
заради хълмовете   
и една градина.  
Дори си обещах,   
че някой ден   
ще се кача отгоре   
в планината.   
Ще си намеря   
старото сърце  
и ще го нося вече   
с мене в равнината.

**СИЛВИЯ КОЛЕВА**

\* \* \*

Безумна обич мен гори,

не срещам мир в покоя…

И сякаш призрак жив шепти

в слуха ми вече болен.

И ден и нощ усещам страх,

че път обратен няма,

отминали мъгли и прах

не тънат във забрава.

С печален дух съм от любов,

а без любов не мога,

горчиво – сладък благослов

ме радва и тревожи.

Във градската тълпа и глъч

се гмурвам и изплувам,

дъждът танцува в слънчев лъч,

илюзии сънувам.

Безумна обич мъчи мен

и ставам хищник див,

във тяло на човек пленен

от призракът на жив.

**ВАНЯ ПЕЙЧЕВА**

*СВОБОДАТА МИЛИ МОЙ*

Свободата мили мой се заражда у сърцето.

Идва от душата. Идва бавно, пристъпва леко, недоловимо едва. Погалва нежно живота у душата, събужда и желания и мечти

заспали. И копнеж за истина и живот пълноценен.

Пристъпва, бавно, нечувано, недоловимо

едва. Сърце леко потупва и отминава.

Умът събужда и за истински живот го

подготвя. Свободата мили мой у теб цял

живот живее, а кога събуди се и живот започва.

Идва нежно, мило, погалва сърце нежно,

потупва и отминава. А душа гореща и

възбудена остава. Пламъкът у нея не

ще угасне. Свободата мили мой,

свободата тя е всичко за което и аз и ти,

всичко за което народа копней.

Идва и душа от дълбок сън пробужда,

а сърцето за истински живот

е закопняло. Идва и си отива, а стремежа

у теб остава. Остава у душата, у сърцето, у умът, у всичко което е у теб.

Приютява се у душата дом свой да

си направи. Полягва мило, корените

пуска, ум и сърце подчинява. Животът твой превзема и душата вече друга

става.

А ако душа го не послуша загнездява стремежа по-дълбоко. И душа се тегне, от болка, от борба почернява, сгъстява се, не помръдва,

а остарява. Ако душа срещу този копнеж

за свобода бори се и болестта

приижда и живота става друг отдалечен.

Живот на болка и душа почерняла. Черна,

гъста от болка миризлива е душата

и сърце се поболява и здравето

изчезва и дух наполовина тялото напуска.

Свободата мили мой. Свободата. Тя е всичко за което и аз, и ти, и народа все копней. И млади, и стари

и деца, и мъдри, и невежи.

Свободата мили мой. Ах, свободата.

Ах, толкова сладка свобода. Къде отиде? Живота наполовина се погуби. И народа се пороби и болести дойдоха. И деца на детство се не радват, и мама и тате все са тъй нещастни.

Ах, свобода къде отиде? Къде някъде

неоценена остана? Народа се за пари бори и избива. И дните им

в това минават и живота си на

заден план остават. И на живота се не радват, ни на време, ни на деца.

За туй, че племе се поробило и

към пари и власт от край

време се е устремило.

А душата тежка, черна, лепкава една. От болката натежала, почерняла.

От болката се е поболяла. И от болестта

на тъга мирише, от чернилката

станала миризлива. И живота си на

половина отишъл и душата наполовина е жива.

А живота все я чака и

на душата шепне. Вечер кога за сън е готова свобода у душата шепне.

Чувство на лекота изпраща и душа като

у дома прибира. А сутрин кога от сън

се пробужда слънце лице да погали

изпраща. И очи широко да отвори.

И свободата туй сърце да види и при нея да отиде.

Но тези очи за друго днес са, все

за работата гледат. Тези ръце свободата

си не търсят. Те за пари все протегнати

стоят. За това е всичко. Затова,

че население се е поробило

и живота на далече е пратило.

Как на живот душа да се радва мили?

Кога роб на някой станала е и не помни откога? И тяло на нея се

подчинява и денят в работа неприятна

минава. Тежка е работа на роб.

Тежка е съдба на роб.

Но душа и за друго плаче. Кога умът

не знае че роб е. Кога пари умело

преследва и решил, че туй живот е.

За туй кога роб си, а не знаеш. И болестта

приижда, и живота наполовина у теб

угасва. А ти мислиш туй живот е.

Ах, свобода моля те у главите им

върни се. Умовете отново превземи

и живота у тези души тъжни ти върни.

Ах, как народа свободата ще подуши

и стремежа у душата за живот ще отпуши.

Кога народа заблуден туй ще узнай,

че пари нужни са но цел на живот не са. Не са ни цел, ни живота наш. Те са как са нужни и дрехи и храна, но наш живот

не са. Животът наш у душа стои и щастие

с нас твори.

Ах, свобода, мила свобода. Моля те

душите превземи и истината им покажи.

Свободата мили мой, свободата идва

бавно душа превзема, а после всичко на

теб остава. И избора е твой, и живот, и душа

твои са.

И решения кои взимаш твои са.

И живота твой, не друг, а ти го правиш.

И щастие твое не друг, а ти сам твориш.

Ах, сладка моя свобода в душа остани

и живота мой в истински изживян превърни!

**ЕЛЕНА РУСИМОВА**

*ПОРОК*

Една любов изгаря ме на клада  
и жертвен огън, тялото гори.  
Нетленната умора на теб я завещавам  
приятелю, на воля ти я разпръсни.  
  
И тъжната, обречена разплата  
на сивия живот предначертан -  
превръща се в духовност непозната  
и устрем нов, завършен блян.  
  
Копнежите, прекършените страсти  
преплитат се по пътя ни суров.  
А чувствата ни бивши, но пък святи  
превърнахме с лекота – в порок.  
  
Порочната, измамна гордост  
объркана в пространството лети.  
Изпръхналата земна реалност  
докосва с длан човешките съдби.

И трепват струните в сърцата,  
детската наивност не ще се поквари.  
И щастието с невинност многоцветна  
истината никога, не ще вини.  
  
Заблудата с безгрижна лудост,  
всичко непростимо ще прости,   
и истината с вечна святост  
високо със звездите ще блести.

**НИЯ ПЕТРОВА**

*ДЕЦАТА*

Децата си ще оцените вий по пладне,

целувайки челата им заспиващи,

когато не редят те безпощадно

слова на някакви бунтовници умиращи.

И тихо ще тиктакат във растежа си,

но не часовници ще станат след порастване.

Веднага щом усетят, че стареете

ще детонират бомбите в сърцата си.

И ще избухнат. Те не са компромисни,

като света и хората в него.

Или сме млади, птици диви, волни,

или изчезваме все по-надалеко.

Децата си ще оцените вий по пладне,

когато слънцето залязва за последно.

И те ще са обидени и гладни,

защото правехте, каквото смятахте за редно.

И те ви казваха, но вие пъдехте

с ръка ума им сякаш бе муха.

И без да се усетите развъдихте

токсичен вирус в чистата река.

Храната развалихте до отрова,

убихте синьото и бялото в небето

и слънцето положихте във гроба

и даже не проплакахте за него.

Тъгата им складирахте, отбягвайки

въпросите, които бяха важни

и мъдростта им игнорирахте

с усмивка снизходителна, а жажда

гореше в тях за нещо по-различно

от туй: "Мълчи сега, по-късно ще говорим.''

От: ''Хайде дръж се по-прилично!";

"Не ща да знам и няма ний да спорим!"

Обръщахте внимание на тихото.

На онова което казваше нещата,

които в мислите си искахте

да чуете от всички, а децата

по-умни май от всички се оказаха,

защото казваха ви го, а после се прибираха

по стаите си без да се откажат

и плодовете на ума си те събираха.

Сега готови, борещи се, цели,

железни и огромни, и взривяващи.

И жилави, и дрипави, и смели

опитват се да са навсякъде изгряващи.

Децата си ще оцените вий по пладне,

когато вашият последен залез ляга,

те няма да си тръгнат, а в челата

ще ви целунат няма да избягат.

Но залезът ви още е далече.

Тъй рано е да се говори за смъртта.

За туй ви молим ний, преди да стане вечер:

послушайте децата си

сега.

**ИВАН ГЕОРГИЕВ**

*ВСИЧКО ЗА ПЪТ*

Сбъдна се твоята стара мечта –

да те чака отвън лимузина,

а тълпата да хвърля цветя,

на ръце да те носят мнозина.

Е, какво че през задна врата

и че няма стъкла затъмнени;

хората искат да гледат такива неща,

а и ти си изглеждаш добре, несъмнено.

Ето я твоята стара лула,

очилата, любимите вещи,

само пръстена дето жена ти прибра –

тъй, за спомен от вашата среща.

Да, но виж – колко много храна,

одеяло за зимните нощи

и бръсначът, че тази брада

да расте има силата още.

Хайде, хайде, всичко е тук –

пълна раница, шапка, тояга,

даже чесън, босилек и лук –

таласъми и змии от тебе да бягат!

Е, сега пък компас.

За какво ти е, вече сме близко.

В катафалките няма такива неща,

а и там има единствено изток.

**ДЕНИС ОЛЕГОВ**

*ТЪЖНИТЕ ДЕТСКИ ОЧИ*

Тъжните детски очи

гледат света на войната.

Тъпчат отгоре цветята

белите лунни лъчи.

Бликащи сълзи безчет.

Кървища. Болка. Ранени.

Бъдеще? Бяло. Взривено.

Пепел – съсухрена гнет.

Земните снежни души -

киша в ума на съдбата.

Гледат света на войната

тъжните детски очи.

**МИРОСЛАВА ДАЧЕВА**

*НАДЕЖДА*

На морския бряг

литна птица, бяла като сняг.

Към залеза се отправи бавно,

Размахвайки крила плавно.

„Почакай, птицо мила,

нужна ни е твоята закрила!

Не си отивай! Остани!

Вярата ни съхрани!“

Зад хоризонта се стопи безследно.

Без нея пустота остана.

Само малкото перо последно

пазеше спомена за нея.

Но ето, вече се съмна,

изгрева спусна лъчи.

Бялата птица се върна

и всички озари.

**ЛИЛИЯ ХРИСТОВА**

*ЗАД СЦЕНА*

Като гарван съм бяла,

като шипка съм ласкава.

Две и двеста видяла

в прозаична окраска.

Пренаписах сценария,

позакърпих си ролята,

но пиесата – стара

и все същи декорите.

Станах лоша актриса,

а критиците - вятърни.

Взе от мен да ми писва

и ще сменям театъра.

Ще поровя из раклата

за костюма с крилата,

за да спретна спектакъла:

"*Потърсете жената".*

**КАТЯ РАШЕВА**

*БАЛАДА ЗА МАРИЯ*

Мария беше майка на слепец –

такъв го стори Господ. Тя не плака,

изсмука си последния живец

да изведе детето си от мрака.

Слугува, проси, сбира лев по лев,

а къщата – без мъж – пари не стигат.

Минават дни, момчето ѝ расте

и все сънува светлина и книга.

Мария няма нищо на кантар –

с едната взема, с пълни шепи връща;

и хубост няма. Има божи дар –

сърце от злато в сиромашка къща.

Един ден, просяк с мършава ръка,

поиска хляб, глада си да засити.

Тя хляб омеси, риза му изпра

и му постла с ръцете си, добрите;

и просякът, от нея по-злочест,

положи длан на сляпото сираче.

Видя детето: пламък, стая, свещ...

Светът видя Мария да заплаче!

С добрите хора стават чудеса.

Те не кълнат горнилото на дните

и рече Бог: „Добрият, с късче хляб

да върне и на слепия очите“!

**ДАРИНА ЦВЕТКОВА**

*ЖИВОТ, КОЙТО ПРОСТО СЕ СЛУЧВА ТАКА*

„Бог не играе на зарове с вселената.”

*Алберт Айнщайн*

Поседнах при бука, където в скалата

навлязъл е с корен дълбоко в недрата.

А долу разстлал го, направил галерия

от корени мощни в скалиста материя.

Източил, укрепнал, заякнал снагата:

„Обичам те! – шепне му нежно скалата. –

Обичам живота, разтворена цяла

в короната твоя, за теб разцъфтяла!”

Импулси живителни топли спектрални

текат съчетани с частиците скални.

Тя – земно красива, а той сякаш Бог,

вибрират в съзвучност на стръмния слог.

Преплетени сили – фурор, пиета,

космични и тленни, едно с вечността.

Ни той – победител, ни жертва е тя –

живот, който просто се случва така.

**ВАЛЕРИ СТАНКОВ**

*ВЕЧЕРЯ С БОГА*

... понявга влажната трева   
ми шепне приказки отвъдни,   
например, че след ден, след два   
мечтаното ще ми се сбъдне,   
а то не е кой знае що,   
дори, бих казал – дреболия! –   
да свирна с крушово листо   
от хълмите по икиндия,   
да стелна пътното торбе,   
връз него да начупя хлебец,   
и Бог от синьото небе   
да слезе откъм онзи хребет,   
да хапнем сиренце и лук,   
да сипя винцето от мяха –   
нали – скиталци с Него, тук   
ни мира найдохме, ни стряха,   
аз – с моя простичък молив,   
Той – с Благодатния си огън...

Ще тръгна от света щастлив! –   
човечецът, вечерял с Бога.

**АННА МИРЧЕВА**

*ОТ ТАМ*

Барабанят по теб

на едри капки

ударите на сърцето ми

събират ме

събират ме клепачите ти

и ме прибират

в оня образ наобратно

където съм

и никоя

и всяка

а ти

отшелник

още пазиш в мен

една

от двете бели ризи

и разковани

спускат се ръцете ти

да ме помилват

**АНА АНГЕЛОВА**

*НЕ СМЕ*

Не сме били

двамата

тука

никога,

не сме стъпвали

по смачканите плодове на черниците,

само аз

и сянката ми

бродим тук,

аз бяла,

тя мрачна,

сянката на моето желание,

оплетена

в летните ръце на момчетата,

капките река

по още гладките им гърди,

капките жега в кожните ми гънки,

времето се разтегля,

един дълъг и бавен

речен ръкав

и докато броя кое лято е,

разбирам,

че е края на моето.